Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 128/13/5507	Námestovo, 7.11.2013
EEČ : 2-41-196-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátor Okresnej prokuratúry Námestovo
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 2 801,40 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ XXXXX pod spisovou značkou ORP-96/OVK-DK-2013.
že dňa 01. 02. 2013 v čase okolo 23.15 hod., v krčme zvanej XXXXX, tam pri stole sediacemu XXXXX, dal odzadu päť faciek na obe líca a následne ho udrel zovretou päsťou pravej ruky pod jeho pravé oko, následkom čoho XXXXX spadol na zem, čím týmto konaním mu spôsobil zlomeninu spodiny pravej očnice a pomliaždenie pravého oka s dobou liečenia v trvaní od 01. 02. 2013 do 25. 03. 2013.

Odôvodnenie: 
Vyšetrovateľ PZ, pod č. ORP-96/OVK-DK-2013 vykonával skrátené vyšetrovanie v trestnej veci obv. XXXXX,  pre prečin výtržníctva podľa § 364 ods. 1 písm. a/ Trestného zákona a pre prečin ublíženia na zdraví podľa § 156 ods. 1, ods. 3 písm. c/ Trestného zákona,  ktorej sa mal dopustiť na tom skutkovom základe, ako je to popísané vo výrokovej časti citovaného uznesenia vyšetrovateľa PZ. 

Po skončení vyšetrovania vyšetrovateľ PZ predložil spisový materiál na tunajšiu prokuratúru spolu s návrhom na konečné rozhodnutie.

Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Za prečin ublíženia na zdraví podľa § 156 odsek 1, odsek 3 písm. c/ Trestného zákona možno uložiť trest odňatia slobody na dva roky až päť rokov.

Za prečin výtržníctva podľa § 364 odsek 1 písmeno a/  Trestného zákona možno uložiť trest odňatia slobody až na tri roky. 

Dňa 24. 10.  2013 obvinený XXXXX a poškodený XXXXX, v rámci konania sp. zn. 1M 32/2013 pred  probačným a mediačným úradníkom Okresného súdu v Námestove uzavreli dohodu o zmieri, v rámci ktorej obvinený vyhlásil, že spáchal skutok, ktorý sa mu kladie za vinu, svoje konanie oľutoval a osobne sa ospravedlnil poškodenému. Taktiež uhradil poškodenému sumu vo výške 2.801,40 Eur ako náhradu škody.

Obvinený XXXXX a poškodený XXXXX, so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho uzavreli dohodu o zmieri, ktorú vlastnoručne podpísali.

Dňa 06. 11. 2013 zložil obv. XXXXX, na účet Okresnej prokuratúry v Námestove peňažnú sumu vo výške 200,- Eur, z ktorej 100,- Eur je určených pre  všeobecne prospešné účely pre XXXXX a 100,-Eur je určených na peňažnú pomoc obetiam trestnej činnosti.

Obvinený a poškodený s týmto spôsobom vybavenia veci vyslovili súhlas.

Pri hodnotení osoby obvineného, bolo zistené, že tento nebol doposiaľ súdne trestaný a ani priestupkovo sankcionovaný. Zo správ o povesti nevyplývajú na obvineného žiadne negatívne skutočnosti. 

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.

	Vzhľadom k vyššie uvedeným skutočnostiam rozhodol som tak, ako je uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor